‘AGE’เพิ่มหุ้นซื้อขายแตกพาร์เหลือ25สต.
AGE เอาใจรายย่อย แตกพาร์เหลือ 0.25 บาท เพิ่มสภาพคล่อง ย้ำจะเป็นหุ้นที่เติบโตสูงและปันผล
16 ส.ค. 2554

AGE เอาใจรายย่อย แตกพาร์เหลือ 0.25 บาท เพิ่มสภาพคล่อง ย้ำจะเป็นหุ้นที่เติบโตสูงและปันผล 
นายสมยศ ฐิติสุริยารักษ์ ผู้ช่วยกรรมการผู้จัดการ บริษัท เอเชีย กรีน เอนเนอจี (AGE) เปิดเผยว่า คณะกรรมการบริษัทเมื่อวันที่ 11 ส.ค. มีมติเปลี่ยนแปลงราคามูลค่าที่ตราไว้ (พาร์) จาก 1 บาท เป็น 0.25 บาท เพื่อเพิ่มสภาพคล่อง และที่ผ่านมาหุ้นมีราคาสูงขึ้น และนักลงทุนส่วนใหญ่จะถือลงทุนยาว จึงทำให้มีสภาพคล่องน้อย และจะขออนุมัติผู้ถือหุ้น 14 ก.ย.นี้ 
“ปัจจุบันราคาหุ้นขึ้นมาอยู่ในระดับ 29-30 บาท ถือว่าสูงมาก และราคาปิดต่อกำไรต่อหุ้น (พี/อี) บริษัทก็อยู่ในระดับที่ 20-25 เท่า สูงกว่าระดับเฉลี่ยของตลาดเอ็ม เอ ไอ” นายสมยศ กล่าว
อย่างไรก็ตาม หลังพาร์เหลือ 0.25 บาท ก็จะทำให้ราคาหุ้นลงมาซื้อขายที่ 7-8 บาท ซึ่งใกล้กับตอนเข้าตลาดใหม่ๆ แต่มาพร้อมกับผลประกอบการที่ดีขึ้น มีสภาพคล่องที่สูงขึ้น นักลงทุนก็มีจำนวนหุ้นให้ซื้อมากขึ้น 
นอกจากนี้ ผลประกอบการของบริษัทปี 2554 มีโอกาสจ่ายปันผลเป็นหุ้นเหมือนปีที่ผ่านมา ที่จ่าย 8 หุ้นเดิมต่อ 1 หุ้นปันผล หรือให้ผลตอบแทน 12.5% และให้ผลตอบรับที่ดีกับผู้ถือหุ้น และบริษัทยังคงเน้นเป็นหุ้นปันผล 
สำหรับปีนี้คาดว่าจะมีรายได้มากกว่า 5,000 ล้านบาท จากปริมาณการขายทั้งหมด 2.1 ล้านตัน